Senatori Kenedi diagnostikohet me tumor malinj në tru
Diagnoza u përcaktua disa ditë pasi senatori demokrat, 76 vjeç, pësoi një goditje konvulsive dhe u dërgua urgjent në një spital afër sh
Mjekët në Masaçusets thonë se identifikuan shkakun e goditjes konvulsive që senatori Kenedi pësoi të shtunën e kaluar: tumor malinj në anën e majtë të trurit, i cili u zbulua me anë të biopsisë. Zoti Kenedi, i dyti senator amerikan për nga numri i mandateve në në këtë institucion dhe vëllai i vogël i ish-presidentit Xhon Kenedi, do t’u nënshtrohet analizave të mëtejshme për të mësuar më shumë rreth tumorit dhe për të përcaktuar kursin e terapisë. Tani për tani, mjekët thonë se senatori është në gjendje të mirë fizike dhe shpirtërore. Kurat e mundshme për një tumor të tillë janë rezatimi, kimoterapia dhe ndërhyrja kirurgjikale. Reagimi ndaj njoftimit për këtë sëmundje të senatorit Kenedi ishte i menjëhershëm në mbarë vendin, përfshirë edhe spektrin politik. Shtëpia e Bardhë tha se presidenti Bush është ‘shumë i trishtuar’ nga ky lajm dhe se do ta ketë senatorin në lutjet e tij. Kryetarja e Dhomës së Përfaqësuesve në Kongresin amerikan, Nenci Pelosi, tha se amerikanët e pritën lajmin e diagnozës së senatorit Kenedi me ‘shumë shqetësim’. Edhe kolegë të tjerë të senatorit Kenedi shfaqën shpresë dhe bindje se ai do të shërohet dhe do të kthehen në detyrën e tij në Kongres. Eduard Kenedi u zgjodh për herë të parë në senatin amerikan në vitin 1962, për të zënë vendin e lënë bosh nga vëllai i tij, Xhon Kenedi. Në vitin 1980, ai kandidoi, por pa sukses, për detyrën e presidentit kundër kandidatit tjetër demokrat Xhimi Kartër, i cili konkuronte për mandatin e dytë. Zoti Kenedi, i cili konsiderohet përgjithësisht si një prej ligjvënësve më të majtë të Amerikës, ka qënë mbrojtës i devotshëm i të drejtave civile dhe lëvizjeve aktiviste të qeverisë në emër të të varfërve dhe atë paangazhuarve në shoqërinë amerikane. Këtë vit, ai u bë përsëri i njohur si mbështetës që në momentet e para i kandidatit demokrat për president, Barak Obama. (ze)